喜劉景文至
作者：蘇軾
朝代：宋

paragraphs: 天明小兒更傳呼，髯劉已到城南隅。
尺書真是髯手迹，起坐熨眼知有無。
今人不作古人事，今世有此古丈夫。
我聞其來喜欲舞，病自能起不用扶。
江淮旱久塵土惡，朝來清雨濯鬢鬚。
相看握手了無事，千里一笑毋乃迂。
平生所樂在吳會，老死欲葬杭與蘇。
過江西來二百日，冷落山水愁吳姝。
新隄舊井各無恙，參寥六一豈念吾。
別後新詩巧摹寫，袖中知有錢塘湖。